ตู้เติมเงินสุดปัง! AJD กำไร Q3/59 ทะยานกว่า 11 เท่าตัว
ตู้เติมเงินสุดปัง! AJD กำไร Q3/59 ทะยานกว่า 11 เท่าตัว มาที่ 104.18 ลบ. จากปีก่อนกำไร 8.35 ลบ. หลังรายได้พุ่งปรี๊ดเหตุขยายตู้เติมเงินได้ตามเป้า ขณะที่ช่วง 9 เดือนแรกมีกำไร 309.81 ลบ. โต 1108% จากปีก่อนกำไร 25.64 ลบ.
14 พ.ย. 2559

บริษัท คราวน์ เทค แอดวานซ์ จำกัด (มหาชน) หรือ AJD รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีกำไรสุทธิ 104.18 ล้านบาท หรือมีกำไรสุทธิ0.026 บาทต่อหุ้น เพิ่มขึ้น 1147% จากช่วงเดียวกันของปีก่อนที่มีกำไรสุทธิ 8.35 ล้านบาท หรือมีกำไรสุทธิ 0.003 บาทต่อหุ้น
โดยผลการดำเนินงานในไตรมาสดังกล่าวที่เพิ่มขึ้นเนื่องจากรายได้รวมเท่ากับ 1,999.85 ล้านบาท โดยเพิ่มขึ้น 674.25 ล้านบาท หรือคิดเป็นร้อยละ 50.86 เมื่อเปรียบเทียบกับระยะเวลาเดียวกันของปีก่อน 1,325.60 ล้านบาท โดยสาเหตุหลักที่เพิ่มขึ้นมาจากรายได้จากการขาย 534.55 ล้านบาท รายได้จากการบริการ 60.97 ล้านบาท และรายได้ดอกเบี้ยจากการขายผ่อนชำระจำนวน 62.25 ล้านบาท ซึ่งเป็นผลมาจากการขยายจำนวนตู้เติมเงินออนไลน์ได้ตามเป้าหมาย
อย่างไรก็ตาม ผลการดำเนินงานช่วง 9 เดือนแรกมีกำไรสุทธิ 309.81 ล้านบาท หรือ0.078 บาทต่อหุ้น เพิ่มขึ้น 1108% จากช่วงเดียวกันของปีก่อนที่มีกำไรสุทธิ 25.64 ล้านบาท หรือ  0.008 บาทต่อหุ้น